Сабийхэм гунэс ящыхъуащ
ЩоджэнцIыкIу Алий и цIэр зезыхьэ Къэбэрдей къэрал драмэ театрым и мыгъэрей лэжьыгъэр зэхуащIыжащ Сокуров Александр и студиер къэзыуха режиссёр щIалэ Хьэмыкъуэ Олег «ШыкъумцIий» таурыхъым къытрищIыкIыу игъэува спектаклымкIэ.
"ШыкъумцIий" спектаклым щыджэгуахэр Таурыхъым и сценарийр зытхар Лыкъуэжь Неллищ. Гупсысэ куу зыщIэлъ, гъэсэныгъэ и лъэныкъуэкIэ мыхьэнэш- хуэ зиIэ а таурыхъыр щамыIуатэ адыгэ унагъуэ щыIэу фIэщщIыгъуейщ. И теплъэкIэ мыин дыдэми, зи къэухьыр жыжьэ нэс ШыкъумцIий и хъыбар зэхах мыхъуу, ар сценэм иту ялъагъуныр гуфIэгъуэшхуэу зэрыщытыр цIыкIухэм я нэгум къищырт. ЦIыхухэр пасэу театрым къызэрекIуэлIами пэшым тIысыпIэ зэримыIэжми къыбгурагъаIуэрт таурыхъым куэдрэ зэрыпэплъар.
Спектаклым щыджэгуа актёрхэм ялъэкIащ пэшым щIэс цIыкIухэр я джэгукIэм драгъэхьэхын. Плъыру джэгуа Хъыдзэдж Борис и нэгум кърих гуапагъэмрэ щабагъэмрэ, Iущыгъэу и псалъэм хэлъым сабийр дамыхьэхынкIэ Iэмал иIэтэкъым. ШыкъумцIий и образыр утыку къизыхьа КIарэ Азэмэт къигъэлъагъуэ щхьэхуещагъэмрэ и гум къэкIхэмрэ и ныбжьым хуумыгъэфащэу апхуэдэт, икIи сабийхэр щеплъкIэ, езыхэм я хьэл-щэнхэм ещхь гуэрхэри абы ейм къызэрыхагъуатэр я нэгум къищырт. Джэдур «къэзыгъэпсэлъа» ХьэхъупащIэ ФатIимэ бзаджэт, хьилагъэ зыхэлъ гуфIэкIи иIэт, ауэ и джэгукIэр къэнауэ, и теплъэр апхуэдизкIэ дахэти, удимыхьэхын плъэкIыртэкъым. НэжьгъущIыдзэу джэгуа Хьэмырзэ Ахьмэд утыку къыщихьэм, цIыкIухэр къыщышынэну гузэва щхьэкIэ, къызэрыпежьар IэгуауэкIэт. И зыIыгъыкIамкIэ, гъэщIэгъуэну зэрыджэгуамкIэ къекIуэлIахэм ягу дыхьа Ахьмэд къыхуагъэфэща мы ролри къехъулIауэ жыпIэ хъунущ.
Таурыхъыр гъэнщIат псалъэжьхэмкIэ, къуажэхьхэмкIэ. Егъэджэныгъэ, гъэсэныгъэ я лъэныкъуэкIэ спектаклым мыхьэнэшхуэ иIэщ къыдэкIуэтей щIэблэм адыгэбзэр яIурылъу, ар ягъэбзэрабзэу, лъэпкъ IуэрыIуатэм и хъугъуэфIыгъуэхэм щIэдэIуу къэгъэтэджынымкIэ.
Сценэр зэрагъэхьэзырам утепсэлъыхьмэ, нэм илъагъухэр телъыджэт. Актёр- хэм къагъэсэбэп хьэпшып зэмылIэужьыгъуэхэм нэмыщI, таурыхъым къыщыхъу Iуэхугъуэхэр щекIуэкI зэманым дунейм и щытыкIэр зыхуэдэр къызыхэщ видео теплъэгъуэхэр зэрыхагъэувари гъэщIэгъуэнт. Сабийхэр апхуэдэ бгъэдыхьэкIэм, дауи, дихьэхащ.
Режиссёр щIалэм сабийхэм папщIэ игъэува етIуанэ таурыхъщ мыр. Горький Максим и цIэр зезыхьэ Урыс драмтеатрым япэу щигъэува «Аладдин и лампI телъыджэр» жыхуиIэми театреплъхэр гуапэу IущIат.
Хьэмыкъуэ Олег и япэ лэжьыгъэхэр щIэблэм зэрахуэгъэзар гуапэщ. Режиссёр щIалэм зэрыжиIэмкIэ, щыцIыкIум къыщыщIэдзауэ сабийр театрым дегъэхьэхын, щэнхабзэм и фIыгъуэ псори зыхегъэщIэн хуейщ. Пэшым къыщIэкIыж цIыкIухэм жаIэм ущIэдэIумэ, гурыIуэгъуэ хъурт «ШыкъумцIийм» еплъа дэтхэнэми ар игу зэрыдыхьар.
ХЬЭРЭДУРЭ Аллэ.
